**Η νέα Υπουργός Εργασίας και Κοινωνικών Ασφαλίσεων Ζέτα Αιμιλιανίδου ανέλαβε καθήκοντα**

 **03/04/2013**

 Σε μια σύντομη τελετή παράδοσης χαρτοφυλακίου η νέα Υπουργός Εργασίας και Κοινωνικών Ασφαλίσεων, κ. Ζέτα Αιμιλιανίδου, ανέλαβε σήμερα καθήκοντα.

 Παραλαμβάνοντας τη σκυτάλη από τον απερχόμενο Υπουργό κ. Χάρη Γεωργιάδη, η κ. Αιμιλιανίδου δήλωσε: «Αντιλαμβάνομαι πλήρως την κρισιμότητα των στιγμών που περνά ο τόπος μας και με τιμά ιδιαίτερα ο διορισμός μου από τον Πρόεδρο της Δημοκρατίας ως Υπουργού Εργασίας και Κοινωνικών Ασφαλίσεων». Στη συνέχεια, απευθυνόμενη προς το προσωπικό του Υπουργείου ανέφερε: «Θα πρέπει ν’ αντιμετωπίσουμε όλοι με ευαισθησία τα προβλήματα των συνανθρώπων μας. Ως Υπουργείο Εργασίας και Κοινωνικών Ασφαλίσεων θα έχουμε την ευκαιρία να εργαστούμε όλοι μαζί για ένα καλύτερο αύριο, με στόχο την εξυπηρέτηση του δημόσιου συμφέροντος και την απάμβλυνση των προβλημάτων των συμπολιτών μας».

 Ο απερχόμενος Υπουργός κ. Χάρης Γεωργιάδης τόνισε ότι έχει διαπιστώσει πως στο Υπουργείο Εργασίας υπάρχουν ικανότατα, πολύ έμπειρα στελέχη, τα οποία είναι σε θέση να στηρίξουν τη νέα Υπουργό στη δύσκολη περίοδο που έχουμε μπροστά μας.

 Ο κ. Γεωργιάδης ευχήθηκε στη νέα Υπουργό καλή δουλειά και τη διαβεβαίωσε ότι η μεταξύ τους συνεργασία θα είναι συνεχής και συστηματική.

 Ο Γενικός Διευθυντής του Υπουργείου, Γεώργιος Παπαγεωργίου, μιλώντας εκ μέρους του προσωπικού, της Γενικής Διεύθυνσης και των Τμημάτων καλωσόρισε τη νέα Υπουργό και σημείωσε ότι είχε την τύχη και τη χαρά να την γνωρίζει και να έχει συνεργαστεί μαζί της για πάρα πολλά χρόνια. «Γνωρίζω τη μεθοδικότητα, την εργατικότητα, την αποτελεσματικότητα της και είμαι βέβαιος ότι τα εχέγγυα αυτά σε συνδυασμό με τις πλούσιες γνώσεις και εμπειρία της θα την βοηθήσουν να ηγηθεί με επιτυχία του Υπουργείου στην πιο δύσκολη ίσως περίοδο της ιστορίας του», είπε ο κ. Παπαγεωργίου.

 Τέλος, Ο Γενικός Διευθυντής διαβεβαίωσε την Υπουργό ότι στη δύσκολη αποστολή που αναλαμβάνει δεν είναι μόνη, αλλά έχει μαζί της όλο το προσωπικό του Υπουργείου και εξέφρασε την πεποίθηση ότι υπό την καθοδήγησή της το Υπουργείο θα ανταπεξέλθει.

……………………………………………………….

.